Folketing
2012-04-25

Jeg vil klart tilkendegive over for hr. Flemming Damgaard Larsen, at vi vil svare på de spørgsmål, som jeg egentlig synes er relevante nok, i udvalgsarbejdet. Jeg er ikke i stand til at svare på det så detaljeret i forhold til fransk lovgivning her i dag, men jeg synes, det er relevante spørgsmål, som vi selvfølgelig vil svare på. Jeg vil måske også gerne trække det principielle lidt ned, fordi det jo ikke er sådan, at det her lovforslag tvinger nogen til at være medlem af nogen bestemt organisation. Organisationsfriheden vil også bestå, efter at vi har fået vedtaget den pågældende lovgivning. Vi vil bare få nogle bedre og stærkere instrumenter til en branche, som har problemer, og som har nogle medarbejdere, som også har problemer, og som er udsat for social dumping. De negative konsekvenser af cabotagekørsel er noget, vi ofte har diskuteret, og jeg oplever, at der er relativt bred enighed om, at det skal vi være opmærksomme på. Det afspejler den finanslovaftale, som regeringen indgik. Det var desværre kun med Enhedslisten, fordi det ikke kunne lykkes at få flere partier med. Men det er et forsøg på at sætte fokus på de her områder. Så jeg vil sige til hr. Flemming Damgaard Larsen, at jeg glæder mig til det videre arbejde med det helt konkrete, men også til de lidt mere principielle debatter omkring der her.